Prezidentimiz Xorazm viloyatiga tashrifini Urganch xalqaro aeroportida bajarilgan rekonstruksiya ishlari bilan tanishishdan boshladi

14.10.2017
Butun mamlakatimizda boʻlgani kabi Xorazm viloyatida ham ulkan bunyodkorlik ishlari amalga oshirilmoqda. Bu shahar ostonasidanoq koʻzga tashlanadi. Xususan, Urganch xalqaro aeroporti zamonaviy talablar asosida rekonstruksiya qilingan. Bir soatda 300 yoʻlovchini kuzatish va 300 yoʻlovchini kutib olishga moʻljallangan terminallar, xizmat koʻrsatish xonalari, savdo shoxobchalari tashkil etilgan, yon-atrof obodonlashtirilgan.
Davlatimiz rahbari topshirigʻiga muvofiq aeroportda rasmiy delegatsiyalar, xorijiy mehmonlarni kutib olish uchun zarur sharoit yaratilmoqda.
Prezidentimiz bu borada amalga oshirilgan ishlar va galdagi rejalar bilan tanishdi. Aeroport faoliyatini takomillashtirish, mehmonlar uchun qulayliklarni yanada oshirish boʻyicha koʻrsatmalar berdi.